****

**המכללה לביטחון לאומי**

**מחזור מ"ז, 2019-2020**

**אסטרטגיה בין תאוריה לפרקטיקה – מטלת סיום**

**המערכה האסטרטגית של סין בדרכה חזרה**

**"למרכז הבמה העולמית"**

**מגיש: גל שקל**

**מנחה אקדמי: פרופ' דימה אדמסקי**

 **מרץ 2020**

**מבוא**

באוקטובר 1949, מועד ההכרזה של מאו דזה דונג על כינון "הרפובליקה העממית של סין", הייתה סין מדינה ענייה ונחשלת, מפגרת טכנולוגית, סגורה ומבודדת בפני העולם המערבי. כיום סין היא מעצמה כלכלית השנייה בגודלה רק לארצות הברית, מעצמה צבאית וטכנולוגית ושחקן מדיני משמעותי ומשפיע בזירה הבינלאומית. אין עוד מדינה בהיסטוריה שהצליחה לבצע מהפך שכזה בפרק זמן כל כך קצר. לעלייתה המטאורית של סין ממדינה נחשלת ומרוסקת עד למעמד של מעצמת-על במהלך שבעת העשורים האחרונים אחראים **שלושה מנהיגים מהפכניים**. הראשון, אבי האומה, **מאו דזה דונג,** מייסד הרפובליקה העממית של סין ומכונן מוסדות השלטון ובראשם המפלגה הקומוניסטית, מוסדות הממשל והצבא (ליברטל, 143). תקופת שלטונו הריכוזי והכוחני של מאו מאופיינת במספר מהפכות קיצוניות (כגון מהפכת התרבות וקרב הירושה) במהלכם ידעה סין עליות ומורדות. אחת האסטרטגיות הכושלות ביותר של מאו הייתה האסטרטגיה לניצול שפע כוח העבודה הזול בכפרים לצורך האצת התיעוש והכלכלה בערים הידועה בשם "הזינוק הגדול קדימה".

כל אסטרטגיה, בוודאי אסטרטגיה מהפכנית וחדשה דורשת תיקוף ואיתגור בכמה הקשרים שונים בתהליך הנקרא בשם **הנגדה והקשיה (1)**, נדרש לברר מה עלול להוביל לכישלונה של האסטרטגיה הנבחרת ומהם הסיכונים הטמונים בחובה. במקרה הנדון, הנסיבות, כפי שיוסבר מיד, לא אפשרו את קיומו של התהליך. האסטרטגיה של מאו נכשלה כישלון מוחץ והביאה לרעב המוני בו גוועו למוות מעל 30 מיליון בני אדם. הרעב נגרם בשל לחץ ההנהגה להזרים עוד ועוד מזון מהכפרים לערים גם כאשר התפוקה החקלאית צנחה בשל ניהול כושל וקשיי אקלים. הפקידים המקומיים אספו בכוח את היבולים מהכפריים כדי לרצות את הממונים עליהם מטעם השלטון ובשל החשש לאיבוד משרתם. יתרה מכך, אותם פקידים דיווחו על תפוקות מופרזות וכוזבות כדי לעמוד במכסות הנדרשות בשל חששם מאימת המפלגה (שם, 127). בכל תקופת התוכנית, במהלך השנים 1958-1961 לא קם ולו אדם אחד שאזר אומץ להתנגד לתוכניתו השאפתנית של מאו עד שהובהרו מימדי האסון הלאומי. שלטונו של מאו התאפיין בהעצמה אישית שנבעה מפולחן אישיות (שם, 143). בשלטון אוטוריטרי של מנהיג-על "כל יכול" המקבל החלטות מהותיות לבד ללא בקרה של אופוזיציה או גורם מבקר המסוגל לבצע **הנגדה** אמיתית, המחיר במקרה של טעות אסטרטגית יכול להיות יקר והרסני.

**המנהיג השני הוא דנג שיאופינג**, ביוזמתו ובהנהגתו בוצעה בסין במהלך השנים 1977 עד 1978 הרפורמה המהפכנית, המקיפה והשיטתית ביותר שנערכה אי פעם במדינה סוציאליסטית.

**והמנהיג השלישי הוא** **שי גינפינג**, מנהיגה הנוכחי של סין שעלה לשלטון בשנת 2012. הנשיא הדומיננטי ביותר של סין מאז מאו דזה דונג, מגשים "חלום התחדשות האומה" השואף למצב את סין כמעצמת על ראשונה ומובילה בעולם בתחרות האסטרטגית מול ארצות הברית.

בעבודה זו אנתח את האסטרטגיה המצליחה והמהפכנית של **דנג שיאופינג** ואת הסביבה האסטרטגית בה פעל ואת האסטרטגיה המשמשת את **שי גינפינג** בדרכו להפיכתה של סין למעצמת-על,בהתמודדותומול האסטרטגיה הנגדית המתחרה של נשיאי ארצות הברית בעבר ובהווה.

**דנג שיאופינג, מוביל הרפורמות**

מותו של מאו בספטמבר 1976, וקרבות הירושה על השלטון בשלוש השנים האחרונות למותו, הותיר את סין במשבר כלכלי, מדיני ופוליטי עמוק. בסמוך לסוף תקופת שלטונו הכריז מאו כי "תומכי הדרך הקפיטליסטית" הרוצים להוביל את סין לעבר רוויזיוניזם כבר מצויים "בלב המפלגה הקומוניסטית עצמה" (שם, 148). לפני מותו, סימן מאו את חואה גואופנג כיורשו וכממשיך דרכו שהיה בעל העניין הרב ביותר להגן על המוניטין של מאו וניסה לייצב את דרכו הפוליטית באמצעות קידוש שמו והחלטותיו (שם, 149). מולו התמודד דנג שיאופינג, שזיהה את הרצון הרחב בסין להתרחק מהסגנון הפוליטי של "מהפכת התרבות" של מאו, הצליח לחתור תחת בסיס הכוח של חואה, לבסס קשרים אישיים עם אנשי מפתח במפלגה, להפיל את חואה ולתפוס את השלטון (שם, 154-155). תקופת שלטונו של דנג שהחלה בשנת 1978, מאופיינת ברפורמה מהותית ותפיסתית שהובילה את סין לדרך חדשה. בסיום העשור הראשון לתחילת הרפורמה זינק התל"ג מ 150M$ ל 312M$ (>200%) ובסיום העשור השני לרפורמה (World Bank Data) כבר זינק התל"ג למעל 1T$ (>670%). השאלה הגדולה היא כיצד הצליח דנג לבצע את "הנס הכלכלי" חסר התקדים הזה ועוד במדינה סוציאליסטית הנשלטת על ידי מפלגה קומוניסטית? את התשובה לשאלה זו ניתן לפענח מהבנת עקרונות שיטת **העיצוב והתכנון (2).** גישה זו מכוונת ליצירה של משהו חדש שאין לו תקדים. "בניגוד לגישה המסורתית הרואה את הפתרון כנובע מהגדרת הבעיה, גישת העיצוב אומרת שהפתרון הוא זה שמגדיר את הבעיה" (אלטמן, 2016). בתהליך העיצוב והתכנון על המנהיג האסטרטגי לבחון באופן ביקורתי את הנחות היסוד ואת הנחות העבודה הקודמות ולפתוח אותן לחשיבה, לדיון ביקורתי.

הדיון הביקורתי עשוי להוביל לערעור על הנחות אלה ולהוביל למהלך של השתנות. אל לנו לחשוש מ"שבירת לוחות" (וירוב, 2020) כשאנו מזהים כשל מהותי בהנחות יסוד אלה. ובמילותיו של המדען הדגול אלברט אינשטיין, "אי שפיות היא לעשות את אותו דבר שוב ושוב ולצפות לתוצאות שונות" וציטוט שני שלו, רלוונטי לא פחות: "אף בעיה אינה יכולה להיפתר עם אותה צורת חשיבה שיצרה אותה". הציטוט הראשון מבטא את הצורך בשינוי דפוסי הפעולה, כאשר התוצאות אינן פוגשות את **התכנון** והיעדים והציטוט השני מבטא את הצורך בשינוי החשיבה האסטרטגית המבוצע בתהליך **העיצוב**. כאשר דנג עלה לשלטון הוא בחר לנקוט בגישת העיצוב והתכנון כדי לגבש את האסטרטגיה שלו. הוא לא נרתע מלערער על הנחות היסוד שהוא זיהה כגורם לבעיה והחליט לפעול בארבעה כיוונים שונים. ראשית, דנג הבין כי הבסיס לחיזוק הכלכלה הוא פיתוח טכנולוגיות חדשות ולא הגדלת יכולת וכושר הייצור. כלומר לא עוד, או יותר, מאותו הדבר אלא הכרה
בצורך בשינוי. דנג הבין כי המודרניזציה בחקלאות ובתעשייה, המדע, הקידמה והטכנולוגיה הם הבסיס להשגת הון ועוצמה. שינוי מהפכני נוסף אותו מקדם דנג הוא ביזור סמכויות למגזר הפרטי מחוץ למעגל הציבורי, הבירוקרטי והלא יעיל. מעשה זה סבר דנג יגרום לתחרות שתביא בסופו של דבר להתייעלות גם במגזר הציבורי (ליברטל, 153). שנית, דנג סבר כי על המפלגה הקומוניסטית לזכות באמון העם ובזכותה לשלוט באמצעות בסיס חדש המבטיח "העמדת משאבים רבים וטובים יותר לרשות האוכלוסייה" (שם, 153), כלומר על המפלגה "לספק את הסחורה לציבור". זאת, לאחר תקופות הסבל הארוכות בשלטונו של מאו. שלישית, דנג סבר כי על סין להישאר תחת שליטתה הבלעדית של המפלגה הקומוניסטית כדי למנוע אלימות וכאוס, זיכרון כואב מ"מהפכת התרבות" של מאו (שם, 154) ולבסוף דנג הבין כי על סין להיפתח לזירה הבינלאומית, לפתח את התעשייה והכלכלה באמצעות סחר בינלאומי כיעד ראשון, שיאפשר בהמשך את פיתוח הצבא והיכולות הצבאיות (שם, 154). פתיחת הדלתות של סין כלפי המערב הייתה צעד נועז, מהפכני וחסר תקדים. האסטרטגיה אותה גיבש דנג מראה על יכולתו הגאונית בניתוח **הזיקות בין התחומים והשחקנים (3)** בסביבה האסטרטגית בה פעל.

מניתוח מהלכיו של דנג ניתן לראות כי הכיר בחשיבותם של השחקנים הבאים: העם הסיני, מוסד המפלגה הקומוניסטית, יריבים פוליטיים ובראשם השמרן והאידיאולוג חואה גואופנג, והזירה הבינלאומית במיקוד על ארצות הברית וברית המועצות. דנג גם ניתח בחוכמה את הזיקות בין השחקנים, הזירות והתחומים בהם פעל מהן הפיק וגזר פוטנציאליים והזדמנויות. כאמור, הוא הצליח להפיל את יריבו הפוליטי חואה כאשר זיהה את רצון העם להתרחק מהסגנון הפוליטי של "מהפכת התרבות" של מאו איתה היה מזוהה חואה כממשיך דרכו. הוא הצליח בפתיחת השוק הסיני למערב ובהכנסת מאפיינים קפיטליסטים לכלכלה הסינית הסוציאליסטית המסורתית למרות התנגדותה הטבעית של המפלגה הקומוניסטית, רפורמה כלכלית אותה כינה בגאונות "סוציאליזם בעל מאפיינים סיניים". הדבר מעיד על כישוריו המיוחדים של דנג ביכולתו לנהל, ולבסס **אסטרטגיה עם סתירות** **(4)**. אחד המשפטים המזוהים עם דנג, עוד טרם עלייתו לשלטון המעיד על תפיסתו הפרגמטית היה "אין זה משנה אם החתול הוא לבן או שחור כל עוד הוא תופס עכברים". בזכות יכולתו של דנג לגבש **אסטרטגיה המכילה סתירות**, הוא הצליח לנווט את דרכו בנפתולי הפוליטיקה הסינית ולהשיג את מבוקשו. דנג התמודד בהצלחה עם הניגוד העז שבין הכלכלה החופשית הליברלית המעודדת הון פרטי, אותה קידם, לבין הכלכלה הסוציאליסטית, המרקסיסטית התומכת במעורבות ובשליטה ממשלתית מלאה והאוסרת הון פרטי. ניגוד מהותי נוסף איתו התמודד דנג בהצלחה הוא הניגוד בין המודרניזציה, הקידמה וההתייעלות בהם צידד, לבין השמרנות, המסורת והבירוקרטיה המפלגתית שאפיינה את החברה הסינית במשך 2000 שנה בכלל ובמשך תקופתו של מאו, ביתר שאת, בפרט.

**שי ג'ינגפינג , "החלום הסיני"**

האסטרטגיה של שי (ראה הערת מחבר) מאז עלייתו לשלטון בשנת 2012 מבוססת **חשיבה מערכתית וביקורתית (5).** החשיבה המערכתית ביקורתית מבקשת "ליצור שינוי רדיקאלי בסדר החברתי הקיים ולטפל בנושאים כגון עוני של חברות ומדינות ועתיד הדורות הבאים" (אלטמן 14). "החשיבה המערכתית הביקורתית מנטרלת את מקומם של הידע ושל המומחיות בטענה שהם מנציחים את מבני הכוח הקיימים ובכך הם מהווים חלק מהבעיה" (שם, 14). המהלך הראשון אותו ביצע שי מיד עם עלייתו לשלטון הוא סילוק כל מבנה הכוח הישן של המפלגה במסווה של לוחמה בשחיתות. מטרתו של שי במהלך זה הייתה קודם כל לבסס את כוחו הפוליטי אך גם ולא פחות חשוב לרענן את השורות ולהציל את המפלגה "קודם כל מעצמה" (הארץ, אקונומיסט, אוקטובר 2017). במבוא לספר בשם "מחשבותיו של שי ג'ינפינג" (אוסף מאמרים), נכתב: "סין זקוקה לגיבורים שיכולים ליצור **דור חדש של חשיבה והישגים**, גיבורים כמו מאו דזה דונג, דנג שיאופינג ושי ג'ינפינג". בנוסף, כפי שיוצג להלן נראה כי האסטרטגיה של שי המבוססת חשיבה מערכתית וביקורתית, אכן מובילה מעצם הגדרת המושג לשינוי רדיקאלי בסדר החברתי (העולמי) הקיים, תוך כדי טיפול בנושאים מהותיים כגון עוני פנימי (סין) וחיצוני (יבשת אפריקה ודרום אמריקה) ודאגה לדורות הבאים באמצעות תוכניות ביטחון לאומיות לטווח ארוך.

מדיניות הביטחון הלאומי אותה גיבש שי מגדירה אינטרסים לאומיים ממנה נגזרים המטרות, האיומים וההזדמנויות. כיצד מבוססת כיום **מדיניות הביטחון הלאומי (6) (National Security Policy)** של סין בעידן שי? כאמור, מדיניות ביטחון לאומי מגדירה אינטרסים, ממנה נגזרים המטרות אל מול פוטנציאל האיומים וההזדמנויות. תפקידו של המנהיג האסטרטגי לבצע התאמה אופטימלית בין המטרות, האמצעים ודרכי הפעולה תוך כדי התחשבות בשאר השחקנים בזירה (אדמסקי, מב"ל, 2019). כאמור, אסטרטגיית העל של שי היא להפוך את סין למעצמה עולמית כלכלית, צבאית ומדינית. יש הגורסים (Hart, 2019) כי כוונתו של שי היא אף להתגבר על יריבתו הגדולה ארצות הברית ולשלוט בעולם כממשלה עולמית. דברים אלה אינם מופרכים אם מקשיבים לנאומיו של שי בכבודו ובעצמו. בינואר 2017 אמר שי בפורום הכלכלי העולמי בדאבוס כי סין צריכה "להנחות את הגלובליזציה הכלכלית". חודש אחד בלבד לאחר מכן אמר כי על סין "להנחות את החברה הבינלאומית לעבר סדר עולמי צודק ורציונלי יותר" (הארץ, אקונומיסט, אוקטובר 2017). בנאום לאומה שנשא בכנס 70 שנה לייסוד הרפובליקה, ספטמבר 2019 אמר:

“Having caught up with the world in great strides, we are now marching forward at the forefront of the times with boundless energy!”

לצורך מימוש האסטרטגיה שלו פועל שי **בשלושה תחומים שונים**. ראשית, במישור הכלכלי והמדיני יזם שי את **תוכנית "יוזמת החגורה והדרך"** “Belt and Road Initiative (BRI)”, תוכנית שהשיקה ממשלת בסין בשנת 2013 ככלי מרכזי למימוש אסטרטגיית-העל שלה "לחזור למרכז הבמה הבינלאומית". בתחילת הדרך נראו יעדי התוכנית מעורפלים (או הוצגו כך במתכוון), אך כיום יעדיה השאפתניים ברורים ואף הוגדרו במסמכי מדיניות רשמיים (Eder, 2018). במסגרת התוכנית השקיעה סין בתשתיות מגוונות בעיקר בסקטורים של התחבורה הימית (נמלים) והיבשתית (מסילות רכבת), התקשורת הדיגיטלית וסקטור האנרגיה. היעדים הרשמיים של ממשלת סין הם לחבר תשתיות של כשבעים "מדינות שותפות" ולעודד אותן לפתוח את שווקיהם הכלכליים והמסחריים לסין. שנית, **בתחום הטכנולוגי**, יזם שי בשנת 2015 את תוכניתו בת 10 השנים, **Made in China 2025.** התוכניתמבוססת על האצת הפיתוח של 10 טכנולוגיות מתקדמות בתחום ההייטק עד להשגת עצמאות מלאה ויכולת הובלת התחום ברמה הבינלאומית. הטכנולוגיות שהוגדרו בתוכנית הן טכנולוגיות פורצות דרך כדוגמת, רכבים אוטונומיים, תקשורת, רובוטיקה, בינה מלאכותית, מחשוב קוונטי, טכנולוגיית מידע (IT), חומרים מתקדמים, חלל, הנדסה רפואית ועוד ([McBride](https://www.cfr.org/bio/james-mcbride), 2019). הסכום אותו משקיעה ממשלת סין בפרויקט נאמד במאות מיליארדי דולרים בשנה (שם) והיקף ההשקעה הסיני בטכנולוגיות **הבינה המלאכותית והמחשוב הקוונטי** כדוגמא, עולה משמעותית על היקף ההשקעה המקביל האמריקאי (זיו, 2019, דה-מרקר, 2017). הטכנולוגיות החדשות הללו יתרמו וודאי משמעותית לכלכלה הסינית אך עיקר החשש המוצדק של ארצות הברית הוא כי **טכנולוגיות דואליות** אלו יאפשרו מהפכה טכנולוגית צבאית, Revolution in Military Affairs (RMA), ויהוו בסיס לפיתוח נשק מסוג "שובר שוויון" כדוגמת [**Hypersonic missiles**](https://missiledefenseadvocacy.org/missile-threat-and-proliferation/missile-basics/hypersonic-missiles/) (Maizland, 2020). ארצות הברית עלולה למצוא את עצמה בעוד פחות מעשור **בהפתעת מודיעין (7) (Intelligence Surprise)** כאשר היא נחותה אל מוליכולותיה הטכנולוגיות האזרחיות והצבאיות של סין המשקיעה משאבים אדירים בפיתוח יכולות טכנולוגיות "**משנות מציאות"**. **ושלישית, בתחום הצבאי,** פועל שי למודרניזציה של הצבא (RMA) ומכינו להיות הצבא החזק בעולם (“Top-tier force”), הן **בתחום ההגנתי והן בתחום ההתקפי** **לצורכי הרתעה (8). בתחום ההגנתי**, **באמצעות שלילת הישגים ,(Deterrence by Denial)** אסטרטגיה הגנתית של הצבא הסיני המאפשרת לאויב להתקרב לשטחו ורק אז תוקף אותו. **בתחום ההתקפי,** מפתח צבא סין יכולות לצורך הרתעה **באמצעות ענישה (Deterrence by Punishment)**, במסגרת היערכות לקראת עימות עתידי פוטנציאלי מול צבא ארצות הברית (שם). **הרתעה נוספת באמצעות ענישה** שמפעילה סין לקוחה מהתחום הכלכלי. סין מחזיקה אגרות חוב אמריקאיות בהיקפי ענק וביכולתה להפיצם בשוק החופשי ובכך לאיים למוטט את הכלכלה האמריקאית. ובחזרה לתחום הצבאי, יוזמת תוכניתו של שי **Made in China 2025** מראה כי הפנים היטב את הלקח ההיסטורי ממלחמות העבר מול בריטניה האימפריאליסטית (מלחמות האופיום 1839-1860) ומול יפן (קרבות יפן-סין 1940), בהם נחלה סין תבוסה צורבת בשל נחיתות צבאית וטכנולוגית. לאחר מה שהסינים מכנים כ"מאה שנות השפלה" אנו עדים לסוג אחר של **חדשנות צבאית (9).** הפעם אנו עדים לחדשנות של **ציפייה (Innovation, Anticipation)** **ולא** לחדשנות של **הסתגלות (Adaptaion)**.

**צבא סין בהקשר התחום הבלתי קונבנציונלי**. יכולת הפעלת נשק גרעיני במדינת נשק מפותחת מתבססת על שלוש פלטפורמות שונות ובלתי תלויות זו בזו להפעלת הנשק (טריאדה): 1. הטלה באמצעות כלי טיס (ALBMs). 2. שיגור באמצעות טילים (ICBMs). 3. שיגור מלב ים באמצעות צוללות (SLBMs) המופעלים באמצעות מערך פיקוד ושליטה. (CSIS, 2020). סין היא מעצמת נשק גרעיני המבססת את יכולותיה הגרעיניות בעיקר על הפלטפורמה הבליסטית ובנוסף פועלת לעיבוי ולהגדלת מערך הצוללות הגרעיניות ונושאות המטוסים (Maizland, 2020) המקנה לה **יכולת מכה ראשונה ושנייה (10) (First and second Strike Capability)**. יכולת מכה שנייה היא היכולת לספוג מהלומה מכל סוג על הארסנל הגרעיני ולהגיב בנשק גרעיני כלפי הצד השני. התוקף בנשק גרעיני כנגד מדינה בעלת כושר מכה שניה יודע כי הדבר יוביל להרס הדדי מובטח MAD ולכן יורתע מלתקוף. כפי שהדבר מנוסח על ידי מכון המחקר האמריקאי ללימודי אסטרטגיה (CSIS, 2020):

"China’s nuclear strategy centers on deterrence through “assured retaliation,” which is the ability to survive an initial attack and retaliate with nuclear strikes that inflict unacceptable damage on the attacker".

בין שלושת התחומים שנסקרו לעיל (התחום הכלכלי-מדיני, הטכנולוגי והצבאי) קיימת **זיקה** חזקה והם פועלים יחד באופן מצרפי לתמיכה **במדיניות הביטחון הלאומי** של סין. אלמנט אסטרטגי משמעותי נוסף אותו משלב שי בגאונות בכל אחד מהתחומים הוא **התחום התודעתי**. שי משווק שקט וניסיון הרגעה. מלחמתו של שי היא "מלחמה שקטה ושלווה". במילים אחרות שי משווק את מהלכיו באופן "שנועד להיטיב עם אוכלוסיית העולם ועם השלום העולמי" והוא שואף להימנע מעימות חזיתי ישיר בוודאי הימנעות מעימות צבאי שאינו משרת את האינטרסים שלו בשלב זה מול היריבה הגדולה והחזקה ארצות הברית. בכך מאמץ שי את האסטרטגיה של **סוּן דְזְה**, גנרל סיני ידוע בתקופתו של קונפציוס, מחברו של הספר 'אמנות המלחמה' מהמאה ה-6 לפנה"ס (סון (דזה, מהדורה עברית, 2011),. עד היום זהו אחד הספרים המשפיעים ביותר על האסטרטגיה הצבאית. הספר מציג את הלחימה האידיאלית כ"כיבוש ללא קרב". את הניצחון הגדול ביותר, על פי שיטתו של סון משיגים בלי אף חייל. "המתמחה בלוחמה מכניע צבאות ללא קרב, כובש ערים מבוצרות מבלי לתקוף, ומביס מדינות ללא לחימה ממושכת". נראה כי בינתיים הסדר העולמי הקיים והסביבה האסטרטגית הנוכחית משרתים את האינטרסים של שי. עד לעידן אובמה נמנעו בפועל ממשלות ונשיאי ארצות הברית לשעבר מלבצע מהלכים העלולים להתפרש כמהלכים לוחמניים או מאיימים על האינטרסים של סין. האסטרטגיה המתפשרת של נשיאי ארצות הברית - החל מממשל רייגן בשנות השמונים בעידן עלייתו הכלכלית של דנג ועד לממשל קלינטון התבססה על **הערכה נטו (11)** (Net Assesment)**,** שהובילה למסקנה כי עימות ישיר (כגון הטלת סנקציות כלכליות, היטלי סחר או גינוי בינלאומי בגין הפרת זכויות אדם) יגרום לנזק העולה על התועלת (הנחה לוגית). בהערכה נטו של רווח והפסד החשש לפגיעה ביחסים המדיניים גברה על הנכונות לנסות ולהשפיע על סין באמצעות הפעלת לחץ מדיני ו/או כלכלי במטרה לגרום לה לסגת מדרכה המאיימת על האינטרסים של ארצות הברית או המנוגדת לערכיה הליברליים.
החל מתקופת משטרו של אובמה, וביתר שאת בתקופתו של טראמפ הבינה ארצות הברית את **פער הרלוונטיות ואת ההיסט האסטרטגי (12) (Offset)** שלה בתחרות מול סין.

אמירתו של מזכיר המדינה וראש ה - CIA לשעבר של ארצות הברית, מייק פומפאו, מאוקטובר 2019 משקפת מציאות זו היטב:

“We did an awful lot that accommodated China’s rise in the hope that communist China would become more free, more market-driven, and ultimately, hopefully more democratic. […] Today, we’re finally realizing the degree to which the Chinese Communist Party is truly hostile to the United States and our values, and its worse deeds and words and how they impact us.” (POMPEO, M. OCTOBER 2019)

**לסיכום,**

ארצות הברית כשלה בהבנת התרבות והתרבות האסטרטגית בפרט של השחקן היריב ובכוונותיו הנסתרות בשל **טעויות מחקר (13) (Analytical Biases).** היא כשלה בפירוש העובדות וניתוח המידע המודיעיני שנאסף ונותח בגופי המחקר (כדוגמת מכון RAND) וכשלה בפרשנות של מנהיגיה. **מדיניות ה"אמריקה תחילה"** המתבטאת בהתכנסותה של אמריקה כלפי עצמה, בוויתור ובהקרבה של בעלות בריתה (היכולות לשמש בעלות ברית לבניית קואליציה עתידית כנגד סין) ובהטלת מכסים על סחורות מיובאות אינה מוכיחה את עצמה כאסטרטגיה מוצלחת. מהלכיה זוכים לתגובת נגד חריפה והולמת כגון הטלת מכסים על סחורה אמריקאית וניסיון של השחקן היריב לתפוס את הוואקום הגיאופוליטי שנוצר. סין פועלת כיום להעצמת השפעתה הגיאופוליטית במזרח התיכון, בישראל בפרט (שקל, 2020), במדינות אפריקה ובדרום אמריקה. אם ארצות הברית מעוניינת לשמר את עוצמתה ומעמדה הבינלאומי כמעצמת-על בעשורים הבאים, לאור השינויים המתהווים בזירה הבינלאומית, עליה לבחון את האסטרטגיה שלה מחדש, באופן עיצובי וביקורתי, להפנים את הצורך בשינוי ולבצע תכנון מסלול מחדש.

**רשימת מקורות**

1. הארץ, אקונומיסט, "שי ג'ינפינג הפך מהנשיא החזק בסין לנשיא החזק בעולם", אוקטובר 2017
2. אלטמן, א., גישת המערכות – היסטוריה, עקרונות ופרקטיקה, מרכז דדו, 2017
3. זיו, א., הזדמנות היסטורית שאסור להחמיץ, תובנות על תוכנית הקוונטום הישראלית, הארץ, 2019
4. דה-מרקר (פייננשל טיימס), סין משקיעה מיליארדים בדרך להשתלטות על הבינה המלאכותית, 2017
5. סון (דזה), "אומנות המלחמה", המאה ה-6 לפנה"ס, מהדורה עברית מחודשת, אסטרולוג, 2011
6. שקל, ג., סין, "הענק המתעורר" ויחסיה עם ישראל. עוצמות, הזדמנויות וסיכונים, המכללה לביטחון לאומי, 2020
7. CSIS, China Power Team. "How is China modernizing its nuclear forces?" China Power., 2020. https://chinapower.csis.org/china-nuclear-weapons/
8. Eder, S., T., “Mapping the Belt and Road initiative: this is where we stand”, Mercator Institute for China Studies, June 2018
9. Hart, M., Mapping China’s Global Governance Ambitions, [www.americanprogress.org](http://www.americanprogress.org), 2019
10. Maizland, L., China’s Modernizing Military, Council on Foreign Relations, 2020
11. [McBride](https://www.cfr.org/bio/james-mcbride), J., Is ‘Made in China 2025’ a Threat to Global Trade, Council on Foreign Relations, 2019
12. Pompeo, M., R., “The China Challenge. Hudson Institute’s Herman Kahn Award Gala,” New York, 30 October 2019
13. Xi Jinping, “Speech by Xi Jinping at the Reception in Celebration of the 70th Anniversary of The Founding of the People’s Republic of China,” 30 September 2019
14. World Bank national accounts data, and OECD National Accounts data files, <https://data.worldbank.org/country/china>

**הערת המחבר :**

 אין הכוונה להיות נאמן למציאות באופן מושלם או לכוונותיו האמיתיות (והשנויות במחלוקת) של שי ג'ינפינג. הכוונה היא לנצל את דרגת החופש שניתנה בתרגיל ולהעדיף את הדגמת תהליך הניתוח בעזרת השימוש במושגים על פני הדיוק בפרטים. חלק מהאמירות מבוססות על הנחות לוגיות שלי.

**רשימת המושגים בהם בחרתי להשתמש :**

1. הנגדה, הקשיה. (1)
2. עיצוב, תכנון (2)
3. זיקות בין תחומים ושחקנים (3)
4. אסטרטגיה עם סתירות (4)
5. חשיבה מערכתית, חשיבה ביקורתית (5).
6. מדיניות ביטחון לאומי (6) (National Security Policy)
7. הפתעת המודיעין (7) (Intelligence Surprise)
8. הרתעה (8) באמצעות שלילת הישגים (פעילות הגנתית) או באמצעות ענישה
9. חדשנות צבאית (9)
10. יכולת מכה ראשונה ושנייה (10)
11. הערכה נטו (11) (Net Assesment)
12. פער הרלוונטיות / היסט אסטרטגי (12)
13. טעויות מחקר (13) (Analytical Biases)